
16.02.2024. Nr. 3.27/872/2024-N
Uz 06.02.2024. Nr. 2.3/AP/1484/2024


Valsts vides dienesta
Atļauju pārvaldei
Nosūtīšanai e-adresē 

Par paredzēto darbību

Dabas aizsardzības pārvaldes Vidzemes reģionālā administrācija (turpmāk – Administrācija) ir izskatījusi Jūsu pieprasījumu (turpmāk – Pieprasījums) un tam pievienoto informāciju par Alūksnes ezera piekrastes attīstību Alūksnes pilsētā, Alūksnes novadā. Saskaņā ar Ministru kabineta 2015.gada 27.janvāra noteikumu Nr.30 “Kārtība, kādā Valsts vides dienests izdod tehniskos noteikumus paredzētajai darbībai” (turpmāk – Noteikumi Nr.30) 18. punktu, Pieprasījumā lūgts sniegt atzinumu par paredzētās darbības ietekmi uz paredzētās darbības vietā un tās tuvumā esošajām īpaši aizsargājamām dabas vērtībām, nosacījumus ar kādiem būtu pieļaujama paredzētās darbības īstenošana, vai ir nepieciešams saņemt sugu un biotopu aizsardzības jomā sertificēta/u eksperta/u atzinumu/s, kā arī viedokli, vai Pārvaldes ieskatā paredzētajai darbībai būtu piemērojama ietekmes sākotnējā izvērtējuma procedūra.
Saskaņā ar Pieprasījuma pielikumā pievienoto informāciju Alūksnē, Alūksnes novadā, Alūksnes ezeram piegulošajās teritorijās, zemes vienībās ar kadastra apzīmējumiem 36010152611,  36010152625, 36010152610, 36010086602, 36010060003, 36010062009, 36010062006, 3601015261136010152711,  36010152624,  36010152635,  36010152602 (turpmāk  - Paredzētās darbības vieta) tiek plānota ezera piekrastes attīstība - ezera krastu ainaviska sakārtošana ar publiski pieejamas labiekārtotas ārtelpas– gājēju/velosipēdu promenādes izveidi ar aptuveno garumu 1448 m un apbūves laukumu 2900 m2 (turpmāk – Paredzētā darbība). Promenādes izveidē paredzēta gan esošo taku un tilta remontdarbi, gan jaunu laipu izbūve, taku un savienojuma ar Tīklu salu izveide, gan krasta nostiprināšana ar laivu un motorizēto transportlīdzekļu piestātnes ierīkošanu. Tiks radīta dabas izziņas un tūrisma infrastruktūra, lai mazinātu antropogēno slodzi, tai skaitā tūrisma, eitrofikācijas, erozijas un vides piesārņojuma iespējamo ietekmi uz biotopiem un nodrošinātu teritorijas pieejamību. Darbība daļēji tiek paredzēta Alūksnes ezera aizsargjoslā. Izveidojot labiekārtotu promenādi tiks novērsta ezera piekrastes kā nomaļas pulcēšanās vietas piegružošana,  tiks mazināta antropogēnā slodze, tai skaitā tūrisma, eitrofikācijas, erozijas un vides piesārņojuma iespējamā ietekmē uz biotopiem un nodrošināta teritorijas pieejamība
Saskaņā ar spēkā esošo Alūksnes novada teritorijas plānojuma 2015. - 2027. gadam grozījumu (3.2 redakcija) (turpmāk - TP)  funkcionālo zonējumu  vieta, kuru šķērso Paredzētā darbība ir iekļauta Dabas un apstādījumu teritorijā (DA) un Publiskās apbūves teritorijā (P), kur, atbilstoši TP teritorijas izmantošanas un apbūves noteikumiem,  kā teritorijas galvenais izmantošanas veids norādīta labiekārtota ārtelpa. Paredzētās darbības vieta daļēji atrodas arī valsts aizsargājamā kultūras pieminekļa teritorijā, kā arī to skar vairāku kultūras pieminekļu aizsardzības zonas, kuru aizsardzības prasības noteiktas TP teritorijas izmantošanas un apbūves noteikumos. 
Saskaņā ar dabas datu pārvaldības sistēmā “Ozols”[footnoteRef:2] (skatījums veikts 2024.gada 14.februārī) pieejamo informāciju Paredzētās darbības vieta atrodas ārpus īpaši aizsargājamām dabas teritorijām, taču Paredzētā darbība, posmā, kur paredzēta jaunas gājēju takas izveide,  šķērso divu dabas pieminekļu - aizsargājamu koku, jeb dižkoku – baltā vītola Salix alba ar ID 366469 un  papeles Populus spp. ar ID 366468, aizsardzības zonas, kā arī daļa Paredzētās darbības vietas robežojas ar un šķērso (tiltu gadījumā) Alūksnes ezeru, kas ir reģistrēts kā Eiropas Savienības nozīmes Īpaši aizsargājams biotops - Eitrofi ezeri ar iegrimušo ūdensaugu un peldaugu augāju 3150, kas atbilstoši Ministru kabineta 2017.gada 20.jūnija noteikumu Nr.350 “Noteikumi par īpaši aizsargājamo biotopu veidu sarakstu” 1.punktu un 1.pielikumu ir uzskatāms par Latvijā īpaši aizsargājamu.  [2:  https://ozols.gov.lv/pub ] 

Netālu no Paredzētās darbības vietas posmiem, kas piekļaujas Alūksnes ezeram un  kur paredzēta jaunas gājēju takas izveide, piekļuves Tīklu salai izveide un esošas takas atjaunošana, kā arī esošā tilta remontdarbi, ir reģistrētas vairākas īpaši aizsargājamu putnu atradnes ar norādi par pierādītu ligzdošanu - lielā gaura Mergus merganser un lielais ķīris Larus ridibundus, un ar norādi par iespējamu ligzdošanu – upes zīriņš Sterna hirundo. Paredzētās darbības vietas tuvumā reģistrēti arī vairāki šo sugu gadījuma novērojumi, kā arī ziemeļu gulbja Cygnus cygnus gadījuma novērojums. Atbilstoši Ministru kabineta 2000. gada 14. novembra noteikumi Nr.396 “Noteikumi par īpaši aizsargājamo sugu un ierobežoti izmantojamo īpaši aizsargājamo sugu sarakstu” 1.pielikumam, visas augstāk minētās putnu sugas ir Latvijā īpaši aizsargājamas sugas.
Veicot Paredzētās darbības vietas apsekojumu 2024. gada 15.februārī, netika konstatētas citas īpaši aizsargājamas dabas vērtības, tostarp dabas pieminekļi. Apsekojuma laikā tika konstatēts, ka daļā no teritorijas, kuru šķērso Paredzētās darbība, ir degradēta - novērojama piekrastes daļas aizsaugšana ar krūmiem un niedrēm, kā arī pamesta apbūve.
Sugu un biotopu aizsardzības likuma 9.pants nosaka, ka zemes īpašniekam vai lietotājam ir pienākums veicināt sugu un biotopu daudzveidības saglabāšanu un ziņot Pārvaldei par īpaši aizsargājamo sugu un biotopu izmaiņām un faktoriem, kas pasliktina to stāvokli, kā arī par aizsardzības prasību neievērošanu. 
Atbilstoši Vides aizsardzības likuma 1.panta 7.punktam kaitējums īpaši aizsargājamām sugām vai biotopiem ir jebkādi postījumi, kuriem ir būtiska nelabvēlīga ietekme uz īpaši aizsargājamo sugu vai biotopu labvēlīga aizsardzības statusa sasniegšanu vai uzturēšanu.
Saskaņā ar Sugu un biotopu aizsardzības likuma 11.pantu attiecībā uz īpaši aizsargājamo sugu dzīvniekiem, to skaitā putniem, visās to attīstības stadijās ir aizliegta -  apzināta traucēšana (īpaši vairošanās, mazuļu augšanas, spalvmešanas, ziemas guļas un migrācijas laikā) un dzīvotņu postīšana; apzināta putnu ligzdu un olu iznīcināšana vai bojāšana, ligzdu pārvietošana, putnu olu lasīšana un iegūšana arī tad, ja tās ir tukšas; vairošanās vietu iznīcināšana vai bojāšana; putnu dzīvotņu piesārņošana, kaitējuma nodarīšana tām vai citāda putnu traucēšana. 
[bookmark: _Hlk158970615]Atbilstoši aizsargājamo biotopu vadlīnijām Latvijā[footnoteRef:3] norādīts(turpmāk – Vadlīnijas), ka uz visiem aizsargājamajiem ezeru biotopiem attiecināma kvalitātes pasliktināšanās vizuālā izpausme ir niedru masveida attīstība un plašas niedrāja joslas izveidošanās, kā arī daudzas apdzīvotās vietas vēsturiski ir izvietojušās ezeru krastos un ar regulāru apsaimniekošanu gadsimtu gaitā ir spējušas novērst ezeru piekrastes aizaugšanu un novecošanos. Vadlīnijās, kā viens no biotopa Eitrofi ezeri ar iegrimušo ūdensaugu un peldaugu augāju 3150 ietekmējošajiem faktoriem un apdraudējumiem norādīts piekrastes joslas atklāto daļu apsaimniekošanas apsīkums un piekrastes sauszemes daļas pāraugšana ar kārkliem, ievām, kā arī blīva virsūdens augāja joslas veidošanās piekraste seklūdens zonā. Vadlīnijās norādīts, ka viens no biotopa Eitrofi ezeri ar iegrimušo ūdensaugu un peldaugu augāju 3150 apsaimniekošanas pasākumiem ir ūdensaugu aizauguma samazināšana un ar to saistītā rekreācijas iespēju uzlabošana. Ņemot vērā iepriekš minēto, Administrācija secina, ka Paredzētā darbība un ar to saistītā ezera krastu ainaviska sakārtošana atstās pozitīvu ietekmi uz minēto ūdeņu biotopu.  [3:  https://www.daba.gov.lv/lv/media/4838/download?attachment ] 

Vienlaikus Vadlīnijās norādīts, ka  lielā noslodze – cilvēku klātbūtne,trokšņa efekts, peldlīdzekļu izmantošana – rada nepiemērotus apstākļus ezerā mītošajām peldpīlēm un bridējputniem. Lielā gaura Mergus merganser ligzdo koku dobumos vai būros, savukārt lielais ķīris Larus ridibundus ligzdo galvenokārt aizaugušos iekšējos ūdeņos, tostarp ezeros un upes zīriņš Sterna hirundo ligzdo, piemēram, ezeros uz dažādām saliņām un sērītēm. Lielā ķīra ligzdas ar olām var atrast sākot no aprīļa pēdējās dekādes un atrast ligzdas ar mazuļiem vai novērot vēl nelidojušus mazuļus var līdz pat augusta vidum, savukārt upes zīriņa ligzdas ar olām var atrast no maija sākuma un ligzdas ar mazuļiem vai vēl nelidojušus mazuļus var novērot līdz augusta vidum, savukārt ziemeļu gulbju klātbūtne ezeros novērojama to ceļošanas laikā. 
Atbilstoši Ministru kabineta 2010.gada 16.marta noteikumu Nr.264 „Īpaši aizsargājamo dabas teritoriju vispārējie aizsardzības un izmantošanas noteikumi” (turpmāk – Noteikumi Nr.264) 40.1.apakšpunktam dabas pieminekļa teritorijā aizliegts  veikt darbības, kuru dēļ tiek bojāts vai iznīcināts dabas piemineklis vai mazināta tā dabiskā estētiskā, ekoloģiskā un kultūrvēsturiskā vērtība, taču šo pašu noteikumu 44.1.apakšpunkts nosaka, ka  aizsargājama koka teritorijā aizliegts veikt darbības, kas var negatīvi ietekmēt aizsargājamā koka augšanu un dabisko attīstību. Ja aizsargājamais koks atrodas pilsētā vai apdzīvotā vietā, ir pieļaujama infrastruktūras vai inženierkomunikāciju izbūve vai atjaunošana, kā arī ēku rekonstrukcija. Ņemot vērā, ka Paredzētās darbības vieta atrodas Alūksnes pilsētas teritorijā, Paredzētā darbība ir pieļaujama, taču to veicot ir jāievēro arī Noteikumu Nr.264 44.2., 44.3. un 44.4 apakšpunkts – aizsargājama koka teritorijā aizliegts novietot lietas (piemēram, būvmateriālus vai malku), kas aizsedz skatu uz koku, ierobežo piekļuvi tam vai mazina tā estētisko vērtību. Ņemot vērā, ka baltais vītols Salix alba ar ID 366469 pašlaik ir daļēji ieaudzis, tā aizsardzības zonā ir izmētāti atkritumi un atrodas pamesta apbūve, Paredzētajai darbībai būs pozitīva ietekme uz to  - tiks palielināta piekļuve kokam un atsegts skats uz to.
Kopumā Paredzētās darbības ietekme uz dabas vērtībām sagaidāma tikai īstermiņā, galvenokārt, ja paredzētā darbība tiek veikta putnu ligzdošanas laikā un kopumā Paredzētā darbība vērtējama pozitīvi no ainavekoloģiskā un ezera ilgtspējīgas apsaimniekošanas un izmantošanas viedokļa. 
Ņemot vērā augstāk minēto un “Vides aizsardzības likuma” 3.panta 1.daļas 2.punktā noteikto piesardzības principu, kas nosaka, ka ir pieļaujams ierobežot vai aizliegt darbību vai pasākumu, kurš var ietekmēt vidi vai cilvēku veselību, bet kura ietekme nav pietiekami izvērtēta vai zinātniski pierādīta, ja aizliegums ir samērīgs līdzeklis, lai nodrošinātu vides vai cilvēku veselības aizsardzību,  lai mazinātu ietekmi uz īpaši aizsargājamo putnu ligzdošanu, Administrācija izvirza nosacījumu, ka visi darbi, kas ir saistīti ar paaugstinātu trokšņa līmeni, veicama ārpus augstāk minēto putnu ligzdošanas sezonas (no 20.aprīļa līdz 15.augustam), kā arī veicot jaunas gājēju takas izveidi augstāk minēto aizsargājamo koku aizsardzības zonā  ir jāievēro Noteikumu Nr.264  44.1. un 44.2.apakšpunktā noteiktais, kā arī Noteikumu Nr.264 44.3. un 44.4. apakšpunktu drīkst neievērot tikai tiktāl cik to paredz šo noteikumu 44.1.apakšpunkts, tas ir, jaunas gājēju takas izveidei nepieciešamās teritorijas robežās. Administrācija izvirza nosacījumu - būvniecības laikā jānodrošina dižkoka stumbra un sakņu aizsardzība pret mehāniskiem bojājumiem, kā arī dižkoka saknes nedrīkst tikt pakļautas ilgstošai saules staru un karstuma ietekmei. 
Ņemot vērā iepriekš minēto un pamatojoties uz Noteikumu Nr.30 18.punktu un Ministru kabineta 2009.gada 2.jūnija noteikumu Nr.507 “Dabas aizsardzības pārvaldes nolikums” 3.11.apakšpunktu, Administrācija sniedz atzinumu, ka Paredzētā darbība ir pieļaujama un ievērojot Administrācijas izvirzītos nosacījumus tā neatstās būtisku ietekmi uz īpaši aizsargājamo vērtību funkcijām un integritāti. Vienlaikus Administrācija sniedz viedokli, ka nav nepieciešams pieaicināt sertificētu ekspertu kādā no dabas aizsardzības jomām.
Attiecībā uz nepieciešamību veikt ietekmes sākotnējo izvērtējumu, Administrācija norāda, ka, saskaņā ar likuma “Par ietekmes uz vidi novērtējumu” 6.panta otro daļu, ietekmes sākotnējo izvērtējumu šajā likumā noteiktajā kārtībā koordinē un pārrauga Valsts vides dienests.


Vidzemes reģionālās administrācijas direktora p.i.,
Pierīgas reģionālās administrācijas direktore                     			       M.Priedēna


Šis dokuments ir parakstīts ar drošu elektronisko parakstu un satur laika zīmogu

